VW se warm sportnuts is hierWanneer jy “Vrrr Pha” lees of hoor, dan weet jy daar word na Volkswagen se ikoniese Golf GTI verwys. Dit is die geluid wat die uitlaatpyp maak as hy ratte wissel. Ek is seker daar is party mense wat nie daarvan hou nie, maar in die ouderdomsgroep vir wie daai tipe motors droomkarre is, is daar net niks anders nie. Volkswagen het egter met ŉ klein probleempie gesit. Daardie selfde ouens word groot, trou en kry kinders. Wat ry hulle dan? Die meeste van hulle het na uiters vervelige gesinsmotors wegbeweeg. Volkswagen het egter die antwoord – ŉ pragtige C-segment-sportnutsvoertuig. Die Tiguan. Hy het ŉ lieflike kattebak, sitplek vir vyf, verstommende bougehalte en pragtige materiale. Maar hy bestaan al ŉ rukkie. Hoekom is hy spesiaal? Die klein R-embleem op die kattebakdeur. Dis hoekom. Dié Tiguan het ŉ vaatjie vol rissies in sy ProNutro gegooi en stoot nou 235 kW en 400 Nm uit ŉ 2.0‑viersilinderturbopetrolenjin. Daai perde word deur ŉ 7-spoed‑dubbelkoppelaarratkas aan al vier wiele gestoot. Vierwielaandrywing, en daai krag beteken dat dié Tiguan nie hier is om te speel nie. Die Tiguan R is werklik blitsig. Van 0‑100 km/h neem ŉ ratse 5,1 sekondes, en hy sal aanhou snol tot ŉ indrukwekkende, dog elektronies beperkte 250 km/h. Om seker te maak dat daar goeie balans is, kom die Tiguan met ŉ magdom aktiewe veiligheidstelsels soos baanhulp, botsingwaarskuwing met noodremhulp, agterkruisverkeerwaarskuwing, aanpasbare spoedkontrole… die lot. Aan die passiewe kant is daar sluitweerremme met elektroniese remkragverspreiding, vastrap- en stabiliteitsbeheer wat verskillende stellings het en ŉ magdom lugsakke. Om dinge gemaklik te hou, is die Tiguan vol luukshede geprop. Verhitte leersitplekke met geheuefunksie vir die bestuurder se sitplek, klimaatbeheer, digitale instrumente, Apple CarPlay en Android Auto, ’n koordlose laaimatjie vir jou selfoon en vele meer. Om nie eens te praat van die lieflike klankstelsel, selfverduisterende truspieëltjie en verhitte stuurwiel nie. Die Tiguan is een van daai blitsbuksies wat gelyk is aan meer as die som van sy onderdele. Die ontwerp is wragtig sportief en mooi, hy kan ŉ grondpad aandurf (al is daar ŉ 21”‑wiel as opsie) en sal ŉ karavaan kan trek met sy 2,2 ton‑sleepkapasiteit! Hy het plek vir die hele gesin, en as jy hulle uitlaai, kan jy kerk toe ry asof jou broek aan die brand is. Dit is wragtig ŉ fantastiese ryding en skep ŉ nuwe nismark. Die reeks lyk só: Die reeks word gedek deur ŉ 3 jaar/120 000 km‑waarborg. Almal behalwe die R is gedek deur ŉ 5 jaar/90 000 km‑diensplan, en die R deur ŉ omvattende 5 jaar/100 000 km‑instandhoudingsplan. Ons sal binnekort weer tyd met die Tiguan R deurbring en hom dán met sy mededingers vergelyk.